Κρύα σούπα στο ποτήρι με παντζάρια και γιαούρτι
Κρύα σούπα στο ποτήρι με παντζάρια και γιαούρτι, μια ιδιαίτερη ελαφριά σούπα όλο νοστιμιά.
50 ml ελαιόλαδο, 1 κιλό παντζάρια, προτιμάμε βιολογικά, καθαρισμένα και τριμμένα (χρησιμοποιούμε τα ωμά και όχι τις συσκευασίες κενού με έτοιμα καθαρισμένα και μαγειρεμένα παντζάρια), 2 μεγάλα καρότα, προτιμάμε βιολογικά, τριμμένα, 1 σκελίδα σκόρδου, λιωμένη, 1 μεγάλο ξερό κρεμμύδι, τριμμένο, 1 λίτρο ζωμός λαχανικών, 2 κουτ.σούπας χυμός λεμονιού, 1 κεσές γιαούρτι στραγγιστό, Κορυφές άνηθου, για τη διακόσμηση
Σε μια μεγάλη κατσαρόλα ζεσταίνουμε το ελαιόλαδο και σοτάρουμε το κρεμμύδι, τα παντζάρια, τα καρότα και το σκόρδο σε χαμηλή φωτιά για 8 - 10 λεπτά, ώσπου να μαλακώσουν καλά. Ρίχνουμε το ζωμό, δυναμώνουμε τη φωτιά και αφήνουμε το μείγμα να πάρει βράση.Χαμηλώνουμε τη φωτιά, σκεπάζουμε την κατσαρόλα και μαγειρεύουμε τη σούπα για περίπου 40 λεπτά.Αποσύρουμε από τη φωτιά, αφήνουμε τη σούπα να κρυώσει ελαφρώς και την πολτοποιούμε στο μπλέντερ, σε δόσεις. Αν θέλουμε, για πιο φίνο αποτέλεσμα περνάμε τη σούπα από σήτα.Καθαρίζουμε καλά την κατσαρόλα, ξαναρίχνουμε την πολτοποιημένη και σουρωμένη σούπα και μαγειρεύουμε για άλλα 5 λεπτά, σε πολύ χαμηλή φωτιά.Αποσύρουμε το σκεύος, αφήνουμε τη σούπα να κρυώσει για 20 λεπτά σε θερμοκρασία δωματίου και στη συνέχεια τη βάζουμε στο ψυγείο για τουλάχιστον 20 - 30 λεπτά, σκεπασμένη, ώσπου να κρυώσει καλά.Σε ένα μπολάκι ανακατεύουμε με ένα πιρούνι το γιαούρτι με το χυμό λεμονιού.Μοιράζουμε την κρύα σούπα στα σφηνάκια, γεμίζοντάς τα μέχρι τη μέση. Βάζουμε λίγο από το μείγμα γιαουρτιού - λεμονιού σε κάθε σφηνάκι.Διακοσμούμε με τα φυλλαράκια άνηθου και σερβίρουμε.
Γιαούρτι,Καρότα,Παντζάρια